รง.ฝาจีบน้ำท่วมทำเก็บภาษีเหล้า-เบียร์หด
โรงงานฝาจีบเจอน้ำท่วมหยุดการผลิตกว่าครึ่งเสนอคลังนำเข้าแทน กระทบสรรพสามิตจัดเก็บภาษีสุรา-เบียร์
30 ต.ค. 2565

โรงงานฝาจีบเจอน้ำท่วมหยุดการผลิตกว่าครึ่งเสนอคลังนำเข้าแทน กระทบสรรพสามิตจัดเก็บภาษีสุรา-เบียร์ 
นางเบญจา หลุยเจริญ อธิบดีกรมสรรพสามิต เปิดเผยว่า ทางกรมคาดว่าปัญหาน้ำท่วมรุนแรงในนิคมอุตสาหกรรมต่างๆ จะส่งผลกระทบต่อการจัดเก็บรายได้ในเดือนพ.ย.อย่างแน่นอน และการจัดเก็บภาษีสรรพสามิตน้ำมัน เครื่องดื่มแอลกอฮอล์ เช่น สุรา และเบียร์ ก็ได้รับผลกระทบเช่นเดียวกัน
เมื่อเดือนต.ค.2554 กรมสรรพสามิตจัดเก็บรายได้เกินกว่าเป้าหมายกว่า 1 พันล้านบาท โดยจัดเก็บได้ราว 2.6 หมื่นล้านบาท ส่วนหนึ่งเพราะบริษัทฮอนด้า ได้เร่งนำรถยนต์ออกจากโรงงาน เพื่อหนีปัญหาน้ำท่วม ซึ่งจะต้องเสียภาษีทันทีรวมทั้งบริษัท ฟิลลิป มอร์ริส ได้เร่งนำสินค้าออกจากโรงงานเช่นเดียวกัน
สำหรับการจัดเก็บรายได้จากภาษีสรรพสามิตประเภทเครื่องดื่ม น้ำอัดลม กลับเพิ่มสูงขึ้นอย่างมาก เนื่องจากน้ำเปล่าขาดแคลน ประชาชนจึงหันมาดื่มน้ำอัดลมแทน ส่งผลการจัดเก็บภาษีเพิ่มขึ้นเกินกว่าเป้าหมายในเดือนนี้แล้วกว่า 200 ล้านบาท โดยจัดเก็บได้ประมาณ 1.2 พันล้านบาท
ส่วนจัดเก็บภาษีในสินค้าประเภทสุรา และเบียร์ที่ลดน้อยลง เพราะโรงงานผลิตฝาจีบรายใหญ่หยุดการผลิตฝาจีบเพราะโดนน้ำท่วมไป8-9 ราย จากทั้งหมดที่มี 18 ราย หรือคิดเป็นสัดส่วนมากกว่า 50%ทำให้เกิดปัญหาขาดแคลนฝาจีบ เพื่อทำให้บรรจุภัณฑ์เสร็จสมบูรณ์ ดังนั้น ผู้ผลิตรายใหญ่ จึงเสนอขอให้มีการนำเข้าฝาจีบในช่วงที่ไม่สามารถผลิตได้ โดยให้ยกเว้นภาษีศุลกากร ขณะนี้กรมสรรพสามิตได้ส่งเรื่องให้กระทรวงการคลังพิจารณาแล้ว
ปัจจุบันฝาจีบมีความสำคัญต่อการจัดเก็บรายได้ของกรมสรรพสามิต เพราะการเก็บรายได้จะพิจารณาจากจำนวนฝาจีบที่ใช้ปิดขวด ผู้ประกอบการเครื่องดื่มต้องมายื่นขอแสดงจำนวนในการใช้ฝาจีบกับกรมฯเพื่อเสียภาษีก่อนแล้วกรมฯจะออกใบอนุญาตให้ จากนั้นก็นำใบอนุญาตไปรับฝาจีบจากโรงงานที่ผลิต เพื่อนำไปปิดบนขวดเครื่องดื่ม ขณะนี้กรมฯอยู่ระหว่างการพัฒนาประสิทธิการจัดเก็บภาษี ด้วยการใช้เทคโนโลยีสมัยใหม่คือ วิชั่น เซ็นเซอร์ เพื่อทดแทนแบบเก่า เริ่มใช้กับผู้ผลิต 2-3 ราย